ส่วนที่ 1

ข้อมูลสรุป

บริษัท ดุสิตธานี จำกัด (มหาชน) เป็นบริษัทจดทะเบียนในตลาดหลักทรัพย์ฯ ตั้งแต่ปี 2518
ใช้ชื่อภาษาอังกฤษว่า Dusit Thani Public Company Limited ชื่อย่อว่า DTC
มีทุนจดทะเบียน 850 ล้านบาท โครงสร้างกรรมการบริษัทประกอบด้วยคณะกรรมการบริษัทจำนวน
12 ท่าน ประธานกิตติมศักดิ์ 1 ท่าน ที่ปรึกษา คณะกรรมการ 2 ท่าน ในคณะกรรมการ 12
ท่านเป็นคณะกรรมการอิสระและกรรมการตรวจสอบ 3 ท่าน นอกจากนี้ในปี 2545
บริษัทมีการแต่งตั้งคณะอนุกรรมการพิจารณาค่าตอบแทน และคณะอนุกรรมการสรรหา
โดยทั้งสองคณะอนุกรรมการมีกรรมการ 3 ท่าน
บริษัทมีฝ่ายตรวจสอบภายในและระบบควบคุมภายในที่รัดกุมเพียงพอ
มีการกำกับดูแลกิจการที่เหมาะสม

บริษัทประกอบธุรกิจหลักคือกิจการโรงแรมและห้องอาหาร โดยมีสาขาคือโรงแรมดุสิตธานี กรุงเทพฯ
โรงแรมดุสิตรีสอร์ท พัทยา โรงแรมดุสิตรีสอร์ท และ โปโลคลับ ห้องอาหารเลอจาแดงก์
และห้องอาหารเสฉวน
และมีอาคารพาณิชย์ให้เช่าเป็นสำนักงานซึ่งตั้งอยู่บริเวณเดียวกับโรงแรมดุสิตธานี

บจ.ดุสิตโฮเต็ล แอนด์ รีสอร์ท ถือหุ้นโดยบจ.ดุสิตธานีอินเตอร์เนชั่นแนล ประกอบกิจการรับบริหาร
โรงแรมภายใต้ชื่อ “ดุสิต” มีโรงแรมรับบริหารทั้งหมด 8 แห่ง โดยมีโรงแรมระดับ 5 ดาว หรือ
Luxury โดยมีโรงแรมภายใต้บริษัทแม่ 3 แห่งข้างต้น โรงแรมดุสิตนิกโก้ มนิลา ซึ่งถือหุ้นโดย
บจ.ดุสิตธานีอินเตอร์เนชั่นแนล และโรงแรมอื่นๆ อีก 5 แห่ง เป็นโรงแรมในประเทศ 3 แห่ง
และต่างประเทศอีก 2 แห่ง

บมจ.รอยัลปริ๊นเซส ซึ่งเป็นบริษัทย่อยประกอบกิจการโรงแรมและรับบริหารโรงแรม ระดับ 4 ดาว
หรือ First class ภายใต้ชื่อ “ปริ๊นเซส” โดยมีโรงแรมที่อยู่ภายใต้บริษัท 3
แห่งคือโรงแรมรอยัลปริ๊นเซส หลานหลวง โรงแรมรอยัลปริ๊นเซส เชียงใหม่ โรงแรมรอยัลปริ๊นเซส
ศรีนครินทร์ และโรงแรมภายใต้บริษัทย่อยคือโรงแรมรอยัลปริ๊นเซส โคราช
นอกจากนี้ยังรับบริหารโรงแรมอื่นอีก 2 แห่ง คือโรงแรมปทุมวันปริ๊นเซส โรงแรมเจริญธานี
ปริ๊นเซส และมีแฟรนไชน์อีก 2 แห่ง

บจ.เทวารัณย์ สปา ประกอบกิจการให้บริการด้านสุขภาพ (สปา)
ซึ่งเปิดดำเนินการแห่งแรกที่โรงแรมดุสิตธานี กรุงเทพฯ เมื่อปลายปี 2544 และเปิดสาขาที่ 2
ที่โรงแรมดุสิตรีสอร์ท พัทยาในปลายปี 2545 และจะเปิดสาขาที่ 3 ที่โรงแรมดุสิตรีสอร์ท
และโปโลคลับในกลางปี 2546

ในด้านนโยบายทางการตลาดบริษัทใช้ทั้งระบบการส่งเสริมตลาดร่วม ณ ส่วนกลาง
(Centralization) และระบบการส่งเสริมตลาดในแต่ละโรงแรมดำเนินการเอง
(Decentralization)
เพื่อเพิ่มศักยภาพในการขายและการตลาดโดยการร่วมมือเป็นพันธมิตรทางการค้ากับกลุ่มโรงแรมในแถบเอเซียภายใต้ชื่อ
เอเชี่ยน โฮเต็ล อัลไลแอนซ์ : เอ เอช เอ โดยมีเวปไซต์ การสำรองห้องพักร่วมคือ
www.ahahotels.com จากการร่วมมือทางการตลาดกับกลุ่มพันธมิตร
ทำให้สามารถเพิ่มศักยภาพทางการขายและการตลาด สามารถประหยัดค่าใช้จ่ายในการตลาด
การโฆษณาและประชาสัมพันธ์
นอกจากนี้บริษัทยังมีนโยบายหาพันธมิตรกับธุรกิจที่เกี่ยวเนื่องกันเช่นธุรกิจสายการบินเป็นต้น
นอกจากนี้บริษัทยังได้พัฒนาช่องทางการขายผ่านระบบพาณิชย์อีเล็คทรอนิค(E-Commerce)
สามารถทำการตลาด ส่งเสริมการขาย
และสำรองห้องพักออนไลน์ผ่านระบบอินเตอร์เน็ทโดยมีเวปไซต์ Dusit.com ภาคภาษาอังกฤษ
และภาษาญี่ปุ่น ผ่าน www.ahahotels.com หรือศูนย์สำรองห้องพักส่วนกลาง ศูนย์ลูกค้าสัมพันธ์ญี่ปุ่น

ในด้านการลงทุนและขยายกิจการโรงแรม
บริษัทมีนโยบายเพิ่มจำนวนโรงแรมรับบริหารให้มากขึ้นเพื่อเป็นการเพิ่มเครือข่ายของกลุ่มโรงแรม
ทำให้สามารถเพิ่มรายได้และลดต้นทุนและค่าใช้จ่ายในการบริหาร
ส่วนการลงทุนในโรงแรมใหม่จะพิจารณาในโครงการที่ดีได้รับผลตอบแทนสูง และความเสี่ยงต่ำ

บริษัทมีนโยบายปรับปรุงระบบสารสนเทศเพื่อเพิ่มความสามารถในการให้บริการแก่ลูกค้า
โดยเปลี่ยนระบบคอมพิวเตอร์และเชื่อมโยงและแลกเปลี่ยนข้อมูลระหว่างระบบงาน
ทั้งนี้เพื่อลดการทำงานที่ซ้ำซ้อน ความล่าช้า ความไม่ถูกต้องตรงกันของข้อมูล
เพื่อนำไปสู่การพัฒนาระบบงานให้ฝ่ายบริหารได้นำข้อมูลไปใช้ในการบริหารงาน
การตัดสินใจได้รวดเร็ว และมีประสิทธิภาพ

ธุรกิจการโรงแรมมีความสัมพันธ์กับการท่องเที่ยว ซึ่งรัฐบาลได้ให้สนับสนุนและส่งเสริมการ
ท่องเที่ยวอย่างต่อเนื่อง เนื่องจากเป็นธุรกิจที่นำเงินตราเข้าประเทศจำนวนมาก
และในรอบปีที่ผ่านมามี นักท่องเที่ยวเดินทางเข้าประเทศอย่างต่อเนื่อง
แม้แต่คนไทยยังหันมานิยมเที่ยวภายในประเทศมากขึ้น ซึ่งทำให้ธุรกิจโรงแรมได้รับผลประโยชน์
ในขณะเดียวกันก็มีการแข่งขันที่สูง บริษัทจึงต้องใช้กลยุทธ์ต่างๆ ในการตลาด
ส่งเสริมการขายเพื่อเพิ่มรายได้ การบริหารต้นทุนอย่างมีประสิทธิภาพ และการให้บริการต่างๆ
เพื่อให้ลูกค้าประทับใจและกลับมาใช้บริการอีก

จากนโยบายดังที่ได้กล่าวมาแล้วเบื้องต้นส่งผลต่อธุรกิจโดยรวม ที่ปรากฏในงบการเงินสำหรับปี
2545 บริษัทมีรายได้จากการขายและบริการกิจการโรงแรมเพิ่มขึ้นจากปีก่อน ร้อยละ 1.6
และรายได้จากการรับบริหารโรงแรมเพิ่มขึ้นร้อยละ 9.5 และมีกำไรสุทธิจำนวน 441 ล้านบาท
คิดเป็นกำไรต่อหุ้นเท่ากับ 5.19 บาท และสามารถจัดสรรเงินปันผลให้ผู้ถือหุ้นในอัตราหุ้นละ 2.75
บาท บริษัทมีสถานะทางการเงินที่มั่นคง มีสภาพคล่องสูง ความเสี่ยงต่ำเนื่องจากมีอัตราส่วนหนี้สินต่ำ
และไม่มีความเสี่ยงจากอัตราแลกเปลี่ยนเนื่องจากไม่มีเงินกู้ที่เป็นเงินตราต่างประเทศ

ธุรกิจโรงแรมในปัจจุบันมีการแข่งขันที่สูง และยังเปราะบางต่อผลกระทบต่างๆ
ไม่ว่าจะเป็นเศรษฐกิจ การเมือง สงคราม ความไม่สงบภายในประเทศ โรคระบาด
ฝ่ายบริหารของบริษัทจึงต้องใช้ กลยุทธ์และแนวทางการบริหารงานในหลายๆ
ด้านอย่างต่อเนื่องและด้วยความรอบคอบและระมัดระวัง
เพื่อให้บรรลุวัตถุประสงค์คือผู้ถือหุ้นได้รับผลประโยชน์สูงสุด (Shareholder Wealth
Maximization)